**Fornyelse og omstilling 2020**

Styringsgruppen for omstillingsarbeidet hadde møte 17. februar, der innmeldte tiltak fra alle enheter ble gjennomgått. Kommunedirektøren er i ferd med å utarbeide en sak til politisk behandling, der tiltakene blir presentert og beskrevet. Fra **11. mars** vil saken være tilgjengelig på kommunens internettsider for alle som ønsker å lese den. Kommunestyret behandler saken **26. mars**.

Noen av dere vil oppleve at prosessen i deres tjeneste enten ikke har kommet i gang eller ikke har kommet like langt som beskrevet i prosessplanen og i informasjonsbrevene. Årsaken til dette er at det pågår flere prosesser samtidig og at de har litt ulikt tempo. For eksempel gjelder det for barnevern og for helse- og omsorgstjenestene (eksempelvis habiliteringstjenesten, sykehjem og hjemmetjenester), der det pågår mer omfattende utredninger. Felles barnevernstjeneste for Gausdal og Øyer skal etter planen behandles av kommunestyret i april. Fremtidens helse- og omsorgstjenester skal besluttes av kommunestyret i mai.

**Vi går nå over i en ny fase i omstillingsarbeidet.**

I denne fasen skal det igangsettes prosesser i den enkelte enhet for å finne ut hvordan vi skal arbeide fremover for å løse oppgaver innenfor lavere økonomiske rammer og med færre folk i tjenestene. Medarbeidere, tillitsvalgte og verneombud skal involveres i disse prosessene. Vi oppfordrer deg til å delta i personalmøter der dette er tema, da det gir deg anledning til å påvirke din egen arbeidssituasjon og til å medvirke til gode løsninger sammen med dine kollegaer.

For at vi skal kunne jobbe smartere og få gjort kjerneoppgavene våre på en god og effektiv måte fremover, er vi avhengig av å få innspill om oppgaver som løses tungvint i dag eller tips til forbedring.

Disse vil danne grunnlaget for forbedringsarbeid i tjenestene.

For at det skal oppleves som enkelt og trygt for deg å gi innspill, har vi laget flere kanaler du kan velge mellom:

* Hver enhet sørger for at forbedringsforslag kan leveres på en enkel måte på arbeidsplassen.

Lederen din vil gi deg mer informasjon om dette.

* Vi har opprettet en egen e-postadresse der du kan sende forbedringsforslag. Mottakere er prosjektgruppa for omstillingsarbeidet: utvikling@gausdal.kommune.no

Dersom forslag gjelder en spesifikk tjeneste, videresendes de til leder for denne tjenesten.

* Vi har opprettet en skjemaløsning på intranettet, under Fornying og omstilling 2020.

Her er det også mulig å velge å levere forbedringsforslag anonymt.

Her finner du informasjon om omstillingsarbeidet

Vi har opprettet et område på intranettet, «Fornying og omstilling 2020», der vi løpende legger ut informasjon om prosessen. Der finner du også informasjonsbrevene etter hvert som de sendes ut.
Spørsmål om prosessen kan rettes til nærmeste leder. Du har selvsagt også anledning til å snakke med din tillitsvalgte eller verneombud om du ønsker det.

Rannveig Mogren, kommunedirektør

Cathrine Furu, prosjektleder